2018. gada 11. decembrī Instrukcija Nr. 8

Rīgā (prot. Nr. 59 24. §)

**Instrukcija par valsts budžeta tāmēm**

Izdota saskaņā ar

[Likuma par budžetu un finanšu vadību](https://likumi.lv/ta/id/58057-likums-par-budzetu-un-finansu-vadibu)

[2. panta](https://likumi.lv/ta/id/58057-likums-par-budzetu-un-finansu-vadibu#p2) trešo daļu

1. Instrukcija nosaka:

1.1. kārtību, kādā valsts budžeta izpildītājs (turpmāk – iestāde) sagatavo, precizē un apstiprina valsts budžeta programmu, apakšprogrammu un pasākumu tāmi (turpmāk – tāme) kārtējam gadam (turpmāk – n gads) un nodrošina tās izpildi;

1.2. tāmes saglabāšanas un publicēšanas nosacījumus.

2. Iestāde sagatavo atbilstošu tāmi katram Valsts kasē reģistrētam finansēšanas plānam:

2.1. pamatbudžeta programmas, apakšprogrammas un pasākuma resursu izdevumu segšanai un plānoto izdevumu tāmi n gadam saskaņā ar šīs instrukcijas 1. pielikumu;

2.2. valsts speciālā sociālās apdrošināšanas budžeta programmas, apakšprogrammas un pasākuma ieņēmumu un plānoto izdevumu tāmi n gadam saskaņā ar šīs instrukcijas [2. pielikumu](https://likumi.lv/ta/id/187625-kartiba-kada-valsts-budzeta-iestades-sagatavo-un-apstiprina-valsts-budzeta-programmu-apaksprogrammu-un-pasakumu-tames-kartejam#piel2).

3. Šīs instrukcijas 2. punktā minēto tāmi iestāde sagatavo, izmantojot Valsts kases e-pakalpojumu sistēmu "eTāmes" (turpmāk – sistēma "eTāmes"). Sistēmu "eTāmes" lieto atbilstoši kārtībai, kādā Valsts kase nodrošina elektronisko informācijas apmaiņu.

4. Šīs instrukcijas 2. punktā minētās tāmes datus sistēmā "eTāmes" ievada manuāli vai augšupielādē saskaņā ar Valsts kases tīmekļvietnē publicēto elektronisko datu apmaiņas datnes formātu.

5. Iestāde klasifikācijas kodu un to nosaukumu tāmē piemēro saskaņā ar normatīvajiem aktiem par budžetu ieņēmumu klasifikāciju (kodu zemākajā detalizācijas pakāpē – piecas zīmes), budžetu izdevumu klasifikāciju atbilstoši ekonomiskajām kategorijām (kodu zemākajā detalizācijas pakāpē – četras zīmes) un budžetu finansēšanas klasifikāciju (kodu zemākajā detalizācijas pakāpē – desmit zīmes).

6. Iestāde šīs instrukcijas 2. punktā minēto tāmi sagatavo 10 darbdienu laikā pēc finansēšanas plāna reģistrēšanas Valsts kasē. Ja, sākoties saimnieciskajam gadam, nav stājies spēkā gadskārtējais valsts budžeta likums, tāmju sagatavošanas termiņu un nosacījumus nosaka finanšu ministrs.

7. Šīs instrukcijas 2. punktā minēto tāmi precizē:

7.1. 10 darbdienu laikā pēc finansēšanas plāna grozījumu reģistrēšanas Valsts kasē;

7.2. ja faktiskie izdevumi (pēc naudas plūsmas) vismaz vienā izdevumu kategorijā (ceturtajā zīmē) pārsniedz tāmē šai kategorijai apstiprināto izdevumu apjomu par vairāk nekā 15 %;

7.3. pēc iestādes, nozares ministrijas vai Finanšu ministrijas iniciatīvas.

8. Šīs instrukcijas 2. punktā minētajai tāmei piešķir numuru, kas atbilst attiecīgās programmas, apakšprogrammas vai pasākuma finansēšanas plānam. Gada laikā precizējot tāmi, veido nākamo tāmes versiju un saglabā iepriekš piešķirto numuru.

9. Precizējot tāmi (mainot tāmē apstiprināto līdzekļu izlietojumu – novirzot līdzekļus no viena izdevumu posteņa uz citu), iestāde nodrošina, ka šīs izmaiņas:

9.1. neierobežo iespēju sasniegt programmu un apakšprogrammu rezultatīvos rādītājus;

9.2. nodrošina valsts budžeta līdzekļu efektīvu izlietojumu;

9.3. nerada valsts sociālās apdrošināšanas obligāto iemaksu, komunālo maksājumu un citus parādus.

10. Iestāde sagatavo tāmi par iestādes saņemtajiem ziedojumiem un dāvinājumiem saskaņā ar šīs instrukcijas 3. pielikumu iestādei pieejamajā programmatūrā. Minēto tāmi sagatavo par n gadā plānoto izdevumu apmēru, kas sedzams no faktiski saņemtiem un uz n gada sākumu atlikumā esošiem ziedojumu un dāvinājumu līdzekļiem.

11. Tāmi apstiprina iestādes finanšu dienesta vadītājs (vai galvenais grāmatvedis) un paraksta iestādes vadītājs (vai viņa pilnvarotā amatpersona).

12. Budžeta programmai "Valsts budžeta aizdevumi un to atmaksāšana" un budžeta resora "74. Gadskārtējā valsts budžeta izpildes procesā pārdalāmais finansējums" programmām tāmi negatavo.

13. Informatīviem mērķiem sistēmā "eTāmes" nodrošina valsts budžeta programmu un apakšprogrammu tāmju kopsavilkuma pārskatu.

14. Valsts kase nodrošina sistēmā "eTāmes" iesniegto datu un elektronisko dokumentu saglabāšanu piecus gadus, ja iestāde ievēro šīs instrukcijas prasības un kārtību, kādā Valsts kase nodrošina elektronisko informācijas apmaiņu.

15. Iestāde normatīvajos aktos par informācijas ievietošanu internetā noteiktajā tīmekļvietnes sadaļā "Budžets" publicē saiti uz Valsts kases tīmekļvietnes sadaļu, kurā tiek publicētas visu valsts budžeta programmu un apakšprogrammu aktuālās tāmes.

16. Atzīt par spēku zaudējušu Ministru kabineta 2009. gada 20. janvāra instrukciju Nr. 2 "Kārtība, kādā valsts budžeta iestādes sagatavo un apstiprina valsts budžeta programmu, apakšprogrammu un pasākumu tāmes kārtējam gadam" (Latvijas Vēstnesis, 2009, 23. nr.; 2011, 202. nr.; 2013, 69., 179. nr.).

 17. Iestāde pēc 2019. gada finansēšanas plāna reģistrēšanas Valsts kasē pirmreizējo šīs instrukcijas 2. punktā minēto tāmi sistēmā "eTāmes" sagatavo:

 17.1. 20 darbdienu laikā, ja līdz 2019. gadam tāmi sagatavoja manuāli;

 17.2. 40 darbdienu laikā, ja līdz 2019. gadam tāmes sagatavošanai izmantoja un turpina izmantot specializēto risinājumu.

18. Instrukcija stājas spēkā 2019. gada 1. janvārī.

Ministru prezidents Māris Kučinskis

Finanšu ministre Dana Reizniece-Ozola